PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FV/3/1/022	Bratislava 07. mája 2009	

	Protimonopolný úrad Slovenskej republiky, odbor koncentrácií v správnom konaní č. 0021/OK/2008 začatom z vlastného podnetu vo veci uloženia pokuty za porušenie § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596

rozhodol

na základe § 38 ods. 2 v spojení s § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady               č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že podnikateľovi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko ukladá pokutu vo výške 13 000 eur (slovom trinásťtisíc eur) a podnikateľovi Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 ukladá pokutu vo výške 4 500 eur (slovom štyritisícpäťsto eur) za porušenie zákazu podľa § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vykonávať práva a povinnosti vyplývajúce z koncentrácie spočívajúcej v získaní spoločnej kontroly podnikateľmi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 nad podnikom podnikateľa          BRA-VUR, a.s. so sídlom Ulica za mostom 4, 036 61 Vrútky, Slovenská republika,    IČO: 31 605 842, na základe Zmluvy o prevode časti obchodného podielu uzatvorenej dňa 10.03.2005 medzi podnikateľmi Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 a Marti Tunnelbau AG so sídlom Freiburgstrasse 133, CH-3000 Bern 5, Švajčiarsko v spojení so Zmluvou o prevode časti obchodného podielu uzatvorenou dňa 20.12.2005 medzi podnikateľmi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Ing. Milanom Kapustom a Zmluvou o prevode časti obchodného podielu uzatvorenou dňa 20.12.2005 medzi podnikateľmi Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596  a Ing. Milanom Kapustom spočívajúceho 

1.	v prevzatím 11%-ného obchodného podielu podnikateľa BRA-VUR, a.s. so sídlom Ulica za mostom 4, 036 61 Vrútky, Slovenská republika, IČO: 31 605 842  podnikateľom Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 dňa 20.12.2005
2.	zaplatením kúpnej ceny za 11%-ný obchodný podiel podnikateľa BRA-VUR, a.s. so sídlom Ulica za mostom 4, 036 61 Vrútky, Slovenská republika, IČO: 31 605 842 podnikateľom Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596  dňa 31.01.2006
3.	prevzatím 11%-ného obchodného podielu podnikateľa BRA-VUR, a.s. so sídlom Ulica za mostom 4, 036 61 Vrútky, Slovenská republika, IČO: 31 605 842  podnikateľom Marti Tunnelbau AG so sídlom Freiburgstrasse 133, CH-3000 Bern 5, Švajčiarsko dňa 20.12.2005
4.	zaplatením kúpnej ceny za 11%-ný obchodný podiel podnikateľa BRA-VUR, a.s. so sídlom Ulica za mostom 4, 036 61 Vrútky, Slovenská republika, IČO: 31 605 842 podnikateľom Marti Tunnelbau AG so sídlom Freiburgstrasse 133, CH-3000 Bern 5, Švajčiarsko dňa 24.01.2006
5.	v riadnom a nepretržitom výkone kontrolnej a riadiacej činnosti podnikateľmi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 nad podnikom podnikateľa BRA-VUR, a.s. so sídlom Ulica za mostom 4, 036 61 Vrútky, Slovenská republika, IČO: 31 605 842 od 20.12.2005 14.09.2007.
 
Podnikatelia Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 sú povinní uloženú pokutu zaplatiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793/8180, KS 1118, VS 09531022 vedený v Štátnej pokladnici.

Odôvodnenie:

Dňa 20.05.2008 vydal Protimonopolný úrad Slovenskej republiky, odbor koncentrácií (ďalej len „úrad“) rozhodnutie č. 2008/FH/3/1/041 (ďalej len „Rozhodnutie“), ktorým rozhodol, že ukladá pokutu za porušenie zákazu podľa § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) podnikateľmi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko (ďalej len „Marti Tunnelbau AG“) a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 (ďalej len „Danubia Invest“) vykonávať práva a povinnosti vyplývajúce zo vzniku koncentrácie spočívajúcej v získaní spoločnej kontroly podnikateľmi Marti Tunnelbau AG a Danubia Invest nad podnikom podnikateľa BRA-VUR, a.s. so sídlom Ulica za mostom 4, 036 61 Vrútky, Slovenská republika, IČO: 31 605 842 (ďalej len „Bravur“) na základe Zmluvy o prevode časti obchodného podielu uzatvorenej dňa 10.03.2005 medzi podnikateľmi Danubia Invest a Marti Tunnelbau AG (ďalej len „Zmluva 1“) v spojení so Zmluvou o prevode časti obchodného podielu uzatvorenou dňa 20.12.2005 medzi podnikateľmi Marti Tunnelbau AG a Ing. Milanom Kapustom (ďalej len „Zmluva 2“) a Zmluvou o prevode časti obchodného podielu uzatvorenou dňa 20.12.2005 medzi podnikateľmi Danubia Invest a Ing. Milanom Kapustom (ďalej len „Zmluva 3“)

1.	prevzatím 11%-ného obchodného podielu podnikateľa Bravur podnikateľom Danubia Invest dňa 20.12.2005
2.	zaplatením kúpnej ceny za 11%-ný obchodný podiel podnikateľa Bravur podnikateľom Danubia Invest dňa 31.01.2006
3.	prevzatím 11%-ného obchodného podielu podnikateľa Bravur podnikateľom Marti Tunnelbau AG dňa 20.12.2005
4.	zaplatením kúpnej ceny za 11%-ný obchodný podiel podnikateľa Bravur podnikateľom Marti Tunnelbau AG dňa 24.01.2006
5.	výkonom hlasovacích práv podnikateľmi Marti Tunnelbau AG a Danubia Invest na valnom zhromaždení podnikateľa Bravur, ktoré sa konalo dňa 07.02.2006
6.	výkonom hlasovacích práv podnikateľmi Marti Tunnelbau AG a Danubia Invest na mimoriadnom valnom zhromaždení podnikateľa Bravur, ktoré sa konalo dňa 28.03.2006
7.	výkonom akcionárskych práv podnikateľmi Marti Tunnelbau AG a Danubia Invest na mimoriadnom valnom zhromaždení podnikateľa Bravur, ktoré sa konalo dňa 08.06.2006
8.	výkonom akcionárskych práv podnikateľmi Marti Tunnelbau AG a Danubia Invest na mimoriadnom valnom zhromaždení podnikateľa Bravur, ktoré sa konalo dňa 12.09.2006
9.	výkonom akcionárskych práv podnikateľmi Marti Tunnelbau AG a Danubia Invest na mimoriadnom valnom zhromaždení podnikateľa Bravur, ktoré sa konalo dňa 09.05.2007
10.	vykonávaním riadiacej činnosti podnikateľmi Marti Tunnelbau AG a Danubia Invest na zasadnutí predstavenstva podnikateľa Bravur, ktoré sa konalo dňa 17.05.2006

vo výške 12 613,68 eura (380 000 Sk) podnikateľovi Marti Tunnelbau AG a vo výške 4 979,08 eura (150 000 Sk) podnikateľovi Danubia Invest.

	V súlade so zákonom č. 659/2007 Z.z. o zavedení meny euro v Slovenskej republike a o zmene a doplnení zákonov v znení neskorších predpisov sú všetky peňažné sumy v tejto výzve uvedené v eurách a súbežne sa na informatívne účely uvádzajú peňažné sumy v slovenských korunách a to podľa konverzného kurzu a ďalších pravidiel pre prechod na euro. 

	Dňa 06.06.2008 bol úradu doručený rozklad voči predmetnému Rozhodnutiu úradu podnikateľom Marti Tunnelbau AG prostredníctvom JUDr. Eriky Csekes, advokátky Advokátskej kancelárie CVD s.r.o. so sídlom Sasinkova 12, 811 08 Bratislava (ďalej len „právny zástupkyňa“) listom zaevidovaným pod č. 2218/2008, ktorým namietal nasledovné skutočnosti:

1.	Úrad sa pri ukladaní pokuty nevysporiadal so všetkými relevantnými a zákonom stanovenými okolnosťami, ktoré mal brať do úvahy a zároveň nezhodnotil a nekonkretizoval váhu jednotlivých skutočností, ktoré bral do úvahy a ktorou sa tieto mali podieľať na stanovení konečnej výšky pokuty.
2.	Úrad pri posudzovaní výšky uloženej pokuty nebral do úvahy veľkosť relevantného trhu a postavenie spoločnosti Bravur na ňom, ani postavenie podnikateľov Danubia Invest a Marti Tunnelbau AG na vertikálne prepojenom trhu.
3.	Úrad nezdôvodnil výšku uloženej pokuty vo vzťahu k obom účastníkom konania samostatne a nezdôvodnil rozdiel vo výške pokuty, ktorý vo vzťahu k jednotlivým účastníkom aplikoval.
4.	Úrad porušil princíp primeranosti vo vzťahu k výške uloženej pokuty.
5.	Účastník konania opätovne namieta voči tomu, aby bola ako samostatné porušenie zákona považovaná okolnosť zaplatenia kúpnej ceny za prevzatie obchodného podielu. Zaplatenie kúpnej ceny podľa jeho názoru nie je možné odčleniť od skutočnosti, že došlo k prevzatiu obchodného podielu. Z pohľadu porušenia zákona môže byť podľa jeho názoru relevantná len skutočnosť, že došlo k prevodu obchodného podielu.
6.	Odôvodnenie rozhodnutia je podľa jeho názoru nedostatočné a rozhodnutie je z tohto dôvodu nepreskúmateľné. Navrhuje podstatne znížiť výšku uloženej sankcie.

Dňa 09.06.2008 bol úradu doručený rozklad voči predmetnému Rozhodnutiu úradu podnikateľom Danubia Invest zaevidovaný pod č. 2231/2008, ktorým namietal nasledovné skutočnosti:

1.	Rozhodnutie podľa jeho názoru nevychádza zo spoľahlivo zisteného skutkového stavu a je vydané v rozpore s § 47 správneho poriadku a je preto nezákonné.
2.	Pri ukladaní pokuty sa úrad nevysporiadal so všetkými skutočnosťami, ktoré mal brať pri jej stanovení do úvahy.
3.	Úrad nebral do úvahy najmä tú skutočnosť, že Danubia Invest disponovala právami, za ktorých predčasný výkon jej bola udelená pokuta, už pred vznikom koncentrácie, nakoľko bola podnikateľom spoločne kontrolujúcom podnik Bravur. Spoločnosť Danubia Invest v rámci koncentrácie nenadobudla nad podnikom Bravur kontrolu ako nový subjekt, ale ohľadom spoločnosti Danubia Invest došlo len k zmene partnera pri výkone spoločnej kontroly. Na výkon týchto práv bola spoločnosť Danubia Invest nielen oprávnená, ale aj povinná, ak by totiž orgány Bravur po dlhšiu dobu nezasadali, resp. boli nečinné, alebo by neboli obsadené požadovaným počtom členov, mohlo by to okrem iných faktických dopadov na činnosť podniku viesť v konečnom dôsledku až k likvidácii podniku.
4.	Úrad pri ukladaní pokuty nezohľadnil princíp primeranosti a spravodlivosti a uložil neprimeranú pokutu vo vzťahu k zistenému porušeniu.
5.	Úrad vydal rozhodnutie, ktoré nie je dostatočne zdôvodnené vo vzťahu k výške uloženej pokuty a nedáva účastníkom možnosť riadne obhajovať svoje práva. Navrhuje v podstatnom rozsahu znížiť výšku uloženej sankcie.

Na základe vyššie uvedených rozkladov podnikateľov Marti Tunnelbau AG a Danubia Invest, vydala Rada Protimonopolného úradu Slovenskej republiky (ďalej len „Rada úradu“) preskúmala Rozhodnutie a dňa 26.09.2008 podľa § 59 ods. 3 správneho poriadku vydala rozhodnutie č. 2008/FH/R/2/077, ktorým zrušila Rozhodnutie úradu a vrátila mu vec na nové prejednanie a rozhodnutie. 
Podľa § 47 ods. 3 správneho poriadku má správny orgán v odôvodnení svojho rozhodnutia okrem iného uviesť, ako sa vyrovnal s námietkami a návrhmi účastníkov konania a ich vyjadreniami k podkladom rozhodnutia. Úrad je podľa § 59 ods. 3 správneho poriadku právnym názorom Rady úradu vyjadrený v jej rozhodnutí viazaný. 

Predmetné rozhodnutie Rady úradu nadobudlo právoplatnosť dňa 06.10.2008, na základe čoho začala úradu plynúť lehota na nové prejednanie a rozhodnutie v správnom konaní vo veci uloženia pokuty za porušenie § 10 ods. 14 zákona podnikateľmi Marti Tunnelbau AG a Danubia Invest vykonávať práva a povinnosti vyplývajúce z vyššie uvedenej koncentrácie. O tejto skutočnosti úrad informoval podnikateľa Marti Tunnelbau AG prostredníctvom právnej zástupkyne listom 4527/PMÚ SR/2008 zo dňa 23.10.2008 a podnikateľa Danubia Invest listom              č. 4526/PMÚ SR/2008 zo dňa 23.10.2008.
Vzhľadom na skutočnosť, že v predmetnom prípade bolo potrebné, vychádzajúc pritom z rozhodnutia Rady úradu, prehodnotiť metodiku pri ukladaní pokút za porušenie ustanovení zákona, úrad požiadal predsedníčku úradu listom      č. 1350/PMÚ SR/2009 zo dňa 31.03.2009 podľa § 30 zákona o predĺženie lehoty. Na žiadosť úradu bola lehota na vydanie rozhodnutia predĺžená predsedníčkou úradu do 07.05.2009. O tejto skutočnosti informoval úrad podnikateľa Marti Tunnelbau AG prostredníctvom právnej zástupkyne listom č. 1370/PMÚ SR/2009 zo dňa 01.04.2009 a podnikateľa Danubia Invest listom č. 1371/PMÚ SR/2009 zo dňa 01.04.2009.

	Rada úradu vo svojom rozhodnutí, po preskúmaní rozkladmi napadnutého Rozhodnutia dospela k nasledujúcim záverom.

1.	Rada úradu sa stotožnila so záverom úradu, že úkony uvedené vo výroku Rozhodnutia predstavujú výkon práv a povinností vyplývajúcich z koncentrácie a preto obaja podnikatelia ich uskutočnením porušili zákaz ustanovený v § 10 ods. 14 zákona. Avšak, ako ďalej vyplýva z rozhodnutia Rady úradu, úrad pri ukladaní pokuty podľa § 38 ods. 2 v spojení s § 38 ods. 1 zákona za porušenie zákazu podľa § 10 ods. 14 zákona skutočnosť, že nešlo len o výkon určitých čiastkových úkonov uvedených vo výroku Rozhodnutia, ale o riadny a nepretržitý výkon kontrolnej činnosti.
2.	Rada úradu vo svojom rozhodnutí ďalej dospela k záveru, že úrad nesprávne posúdil okolnosti, ktoré bral do úvahy pri stanovení výšky pokuty a zobral do úvahy aj také skutočnosti, ktoré sú pre určenie výšky sumy uložených pokút irelevantné. Ide o nasledovné okolnosti:
-	opakované porušenia zákona. Táto okolnosť v tomto prípade nenastala, nakoľko neexistuje žiadne právoplatné rozhodnutie úradu, ktorým by boli uvedeným podnikateľom uložené pokuty za porušenie zákona.
-	skutočnosť, že dotknutí podnikatelia nepožiadali o udelenie výnimky podľa § 10 ods. 16. Ide o právo podnikateľa rozhodnúť sa, či o udelenie výnimky požiada alebo nie. Využitie, resp. nevyužitie tohto práva nemá na výšku pokuty žiaden vplyv. 
-	skutočnosť, že obaja podnikatelia počas konania s úradom neodmietli spolupracovať. V tomto prípade nešlo o spoluprácu, ale o poskytovanie informácií na účely predmetného správneho konania, čo je povinnosť podnikateľa podľa zákona, vynutiteľná prostredníctvom sankcie. Skutočnosť, že podnikateľ plnil svoje povinnosti stanovené zákonom nemôže byť hodnotená ako poľahčujúca okolnosť.
3.	Rada úradu vo svojom rozhodnutí ďalej uviedla, že úrad pri ukladaní pokuty musí primerane aplikovať kritériá ustanovené v § 38 ods. 10 zákona a to tak, aby bol splnený účel pokuty.

	Vychádzajúc z podkladov a informácií predložených v predmetnom správnom konaní, ako aj z rozhodnutia Rady úradu, úrad dospel k nasledovnému.

	Predmetná koncentrácia vznikla získaním spoločnej kontroly podnikateľmi Marti Tunnelbau AG a Danubia Invest nad podnikom podnikateľa Bravur, na základe Zmlúv 2 a 3 zo dňa 20.12.2005 a úradu bola oznámená dňa 04.04.2007. Dňa 22.08.2007 vydal úrad rozhodnutie č. 2007/FV/3/1/067, ktorým súhlasil s predmetnou koncentráciou podnikateľov Marti Tunnelbau AG, Danubia Invest a Bravur. Predmetné rozhodnutie nadobudlo právoplatnosť dňa 14.09.2007. Vychádzajúc z právoplatného rozhodnutia č. 2007/FV/3/1/067, právnym titulom vyššie uvedenej koncentrácie sú Zmluvy 2 a 3. 

	Rozhodnutím bolo taktiež preukázané, že spoločnosti Marti Tunnelbau AG a Danubia Invest sú podnikateľmi podľa § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

	Účastníkmi správneho konania vo veci predmetnej koncentrácie boli podnikatelia Marti Tunnelbau AG a Danubia Invest, ktorí bola taktiež účastníkmi predmetnej koncentrácie.

	Nakoľko koncentrácia podnikateľov Marti Tunnelbau AG, Danubia Invest a Bravur vznikla dňa 20.12.2005 na základe Zmluvy 2 a 3 a rozhodnutie o nej nadobudlo právoplatnosť dňa 14.09.2007, úrad skúmal, či v období od 20.12.2005, kedy koncentrácia vznikla do 14.09.2007, kedy nadobudlo právoplatnosť rozhodnutie o nej došlo k porušenie § 10 ods. 14 zákona.
 
	Úrad pri posudzovaní skutočnosti, či došlo k porušeniu § 10 ods. 14 zákona vychádzal z podkladov a informácií, ktoré boli predložené úradu podnikateľom Marti Tunnelbau AG, Danubia Invest a Bravur, na základe ich vyžiadania si listami             č. 0227/PMÚ SR/2008 zo dňa 22.01.2008, č. 0228/PMÚ SR/2008 zo dňa 22.01.2008 a č. 0230/PMÚ SR/2008 zo dňa 22.01.2008, nakoľko Rada úradu v rozhodnutí nespochybnila vykonané dôkazy ani nenavrhla vykonať nové dôkazy.
 
	Úrad si vyššie uvedenými listami vyžiadal predloženie nasledovných podkladov a informácií:
-	kedy došlo k prevzatiu 11%-ného obchodného podielu spoločnosti Bravur podnikateľom Marti Tunnelbau AG a k prevzatiu 11%-ného obchodného podielu spoločnosti Bravur podnikateľom Danubia Invest,
-	kedy došlo k zaplateniu kúpnej ceny za 11%-ný obchodný podiel spoločnosti Bravur podnikateľom Marti Tunnelbau AG a k zaplateniu kúpnej ceny za 11%-ný obchodný podiel spoločnosti Bravur podnikateľom Danubia Invest 
-	notárske zápisnice alebo zápisnice zo zasadnutí valného zhromaždenia podnikateľa Bravur za obdobie od 20.12.2005 do 14.09.2007
-	zápisnice zo zasadnutí predstavenstva podnikateľa Bravur za obdobie od 11.05.2006 do 14.09.2007
-	zápisnice zo zasadnutí dozornej rady podnikateľa Bravur za obdobie od 11.05.2006 do 14.09.2007
-	stanovy podnikateľa Bravur platné k jednotlivým dátumom zasadnutí valného zhromaždenia za obdobie od 20.12.2005 do 14.09.2007.

Za účastníkov správneho konania vo veci uloženia pokuty podľa § 38 ods. 2 v spojení s § 38 ods. 1 zákona za porušenie § 10 ods. 14 zákona úrad určil podnikateľov Marti Tunnelbau AG a Danubia Invest, vychádzajúc pritom z § 25 ods. 3 zákona.

	Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.

	Z predmetných podkladov a informácií úrad zistil, že k porušeniu § 10 ods. 14 zákona došlo tým, že:

1.	Podnikateľ Danubia Invest dňa 20.12.2005 prevzal od Ing. Milana Kapustu 11%-ný obchodný podiel spoločnosti Bravur
Predmetná skutočnosť vyplýva z čl. 5.3 Zmluvy 3, podľa ktorého zmluvné strany berú na vedomie, že účinky zmluvy nastávajú medzi nimi okamihom podpisu Zmluvy oboma zmluvnými stranami, avšak voči Spoločnosti až okamihom doručenia jedného rovnopisu Zmluvy Spoločnosti. Z toho vyplýva, že prevod 11%-ného podielu spoločnosti Bravur nadobudol účinnosť dňom doručenia Zmluvy 3, ku ktorému došlo v deň uzatvorenia Zmluvy 3, t.j. 20.12.2005.
2.	Podnikateľ Danubia Invest dňa 31.01.2006 zaplatil kúpnu cenu za 11%-ný obchodný podiel
Táto skutočnosť vyplýva z podnikateľského účtu podnikateľa Danubia Invest zo dňa 31.01.2006.
3.	Podnikateľ Marti Tunnelbau AG dňa 20.12.2005 prevzal 11%-ný obchodný podiel spoločnosti Bravur 
Predmetná skutočnosť vyplýva z čl. 5.3 Zmluvy 2, podľa ktorého zmluvné strany berú na vedomie, že účinky Zmluvy nastávajú medzi nimi okamihom podpisu Zmluvy oboma zmluvnými stranami, avšak voči Spoločnosti až okamihom doručenia jedného rovnopisu Zmluvy Spoločnosti. Z toho vyplýva, že prevod 11%-ného podielu spoločnosti Bravur nadobudol účinnosť dňom doručenia Zmluvy 2, ku ktorému došlo v deň uzatvorenia Zmluvy 2, t.j. 20.12.2005. 
4.	Podnikateľ Marti Tunnelbau AG dňa 24.01.2006 zaplatil kúpnu cenu za 11%-ný obchodný podiel
Táto skutočnosť vyplýva z príkazu na úhradu vystaveného dňa 24.01.2006.
5.	Podnikatelia Marti Tunnelbau Ag a Danubia Invest na valnom zhromaždení spoločnosti Bravur, ktoré sa konalo dňa 07.02.2006 rozhodovali o rozdelení obchodného podielu spoločníka Ing. Milana kapustu na tri časti a následne o prevode dvoch častí tohto obchodného podielu na podnikateľov Marti Tunnelbau AG a Danubia Invest. Návrh bol valným zhromaždením jednomyseľne odsúhlasený.
Predmetné skutočnosti vyplývajú zo Zápisnice z rokovania valného zhromaždenia spoločnosti Bravur zo dňa 07.02.2006.
6.	Podnikatelia Marti Tunnelbau AG a Danubia Invest na mimoriadnom valnom zhromaždení spoločnosti Bravur, ktoré sa konalo dňa 28.03.2006 rozhodovali o zmene právnej formy spoločnosti na akciovú spoločnosť (jednotlivé úkony súvisiace so zmenou právnej formy spoločnosti sú súčasťou zápisnice zo dňa 28.03.2006) a o znení stanov spoločnosti po zmene právnej formy. Stanovy boli schválené v znení, ktoré tvorí prílohu zápisnice zo dňa 28.03.2006.
Predmetná skutočnosť vyplýva zo Zápisnice mimoriadneho valného zhromaždenia spoločnosti Bravur zo dňa 28.03.2006.
7.	Podnikatelia Marti Tunnelbau AG a Danubia Invest na mimoriadnom valnom zhromaždení spoločnosti Bravur, ktoré sa konalo dňa 08.06.2006 rozhodovali o
a)	Návrhu na zrušenie a doplnenie predmetu podnikania spoločnosti a o zmene v stanovách spoločnosti v súvislosti so zmenami v podnikaní. Jednotlivé zmeny sú súčasťou zápisnice zo dňa 08.06.2006.
b)	Návrhu na vymenovanie za člena predstavenstva Ing. Pavla Puškáša. Návrh bol jednomyseľne schválený. 
c)	Návrhu na zmenu vo funkciách predstavenstva tak, že Ing. Pavol Puškáš sa stáva predsedom predstavenstva a Ing. Milan Maťaš sa stáva členom predstavenstva. Návrh bol jednomyseľne schválený.
Predmetné skutočnosti vyplývajú z Notárskej zápisnice o priebehu mimoriadneho valného zhromaždenia spoločnosti Bravur zo dňa 08.06.2006.
8.	Podnikatelia Marti Tunnelbau AG a Danubia Invest na mimoriadnom valnom zhromaždení spoločnosti Bravur, ktoré sa konalo dňa 12.09.2006 rozhodovali o
a)	Odvolaní Ing. Štefana Svetka z funkcie člena predstavenstva. Návrh bol jednomyseľne schválený.
b)	O mandátnej zmluve s Ing. Milanom Maťašom pre výkon funkcie člena predstavenstva. Návrh bol jednomyseľne schválený.
c)	Schválení mesačnej odmeny pre predsedu dozornej rady Ing. Milana Kapustu. Návrh bol jednomyseľne schválený.
Predmetné skutočnosti vyplývajú zo Zápisnice z konania mimoriadneho valného zhromaždenia spoločnosti Bravur zo dňa 12.09.2006.
9.	Podnikatelia Marti Tunnelbau AG a Danubia Invest na valnom zhromaždení spoločnosti Bravur, ktoré sa konalo dňa 09.05.2007 rozhodovali o
a)	Odvolaní Reto Leuenbergera z funkcie podpredsedu predstavenstva. Návrh bol jednomyseľne schválený.
b)	Schválení prevodu 10% akcií Ing. Milana Kapustu na ostatných akcionárov rovnakým dielom po 5%. Návrh bol schválený 90% hlasov akcionárov. Tento predaj v zmysle stanov spoločnosti schválila dozorná rada na svojom rokovaní dňa 09.05.2007.
c)	Schválení účtovnej uzávierky spoločnosti k 31.12.2006. Účtovná uzávierka bola jednomyseľne schválená. Dozorná rada vyjadrila súhlas s ročnou účtovnou uzávierkou na rokovaní dozornej rady dňa 09.05.2007.
Predmetné skutočnosti vyplývajú zo Zápisnice z konania riadneho valného zhromaždenia spoločnosti Bravur zo dňa 09.05.2007.
10.	Podnikatelia Marti Tunnelbau AG a Danubia Invest na zasadnutí predstavenstva spoločnosti Bravur, ktoré sa konalo dňa 17.05.2006 rozhodovali o vydaní hromadných akcií spoločnosti. Členovia predstavenstva návrh prijali jednomyseľne.
Predmetná skutočnosť vyplýva zo Zápisnice zo zasadnutia predstavenstva spoločnosti Bravur zo dňa 17.05.2006.

	Na základe vyššie uvedeného úrad zistil, že podnikatelia Marti Tunnelbau AG a Danubia Invest vykonávali práva a povinnosti vyplývajúce z predmetnej koncentrácie. V súlade so záverom Rady úradu v rozhodnutí rady úradu, úrad zobral do úvahy aj skutočnosť, že nakoľko účastníci konania túto koncentráciu oznámili až po dlhšom časovom období odo dňa, kedy došlo k jej vzniku (ku vzniku koncentrácie došlo na základe Zmluvy 2 a 3 zo dňa 20.12.2005, oznámená bola až podaním dňa 04.04.2007 a právoplatne o nej bolo rozhodnuté až 14.09.2007), počas celého tohto obdobia obaja podnikatelia reálne riadili spoločnosť Bravur. Nešlo len o výkon určitých, vyššie uvedených úkonov, ale o riadny a nepretržitý výkon kontrolnej činnosti podnikateľmi Marti Tunnelbau AG a Danubia Invest v spoločnosti Bravur. 

	Podľa 38 ods. 1 zákona úrad za porušenie ustanovení § 4 ods. 1, § 8 ods. 6,   § 10 ods. 9, § 25 ods. 5 a § 29 ods. 5 uloží podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 331,94 eura (10 000 Sk) alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 331 939,19 eura (10 000 000 Sk). 

	Podľa § 38 ods. 2 zákona úrad uloží pokutu podľa odseku 1 podnikateľovi, ktorý poruší povinnosť alebo záväzok uložený mu rozhodnutím úradu, podnikateľovi, ktorý neplní rozhodnutie úradu, alebo podnikateľovi, ktorý porušil zákaz vykonávať práva a povinnosti vyplývajúce z koncentrácie, ak mu úrad neudelil výnimku podľa    § 10 ods. 16 zákona.
	Podnikatelia Marti Tunnelbau AG a Danubia Invest nepožiadali podľa § 10 ods. 16 zákona o udelenie výnimky zo zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.

	Podľa § 38 ods. 4 zákona predchádzajúcim uzavretým účtovným obdobím podľa § 38 ods. 1 zákona je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku. 

	Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi. 

	Vzhľadom na skutočnosť, že si úrad údaje o dosiahnutom obrate podnikateľov Marti Tunnelbau AG a Danubia Invest za rok 2008 vyžiadal od menovaných v správnom konaní č. 0008/OK/2008, nebolo potrebné žiadať o ich opätovné predloženie. 

	Nakoľko údaje o individuálnom obrate podnikateľa Marti Tunnelbau AG  za rok 2008 ešte nemá podnikateľ Marti Tunnelbau AG k dispozícii, úrad vychádzal z obratu dosiahnutého za rok 2007, ktorý bol 85 107 732,34 CHF, ktorý po prepočítaní na slovenské koruny kurzom vyhláseným Národnou bankou Slovenska, platným v posledný deň príslušného účtovného obdobia, v tomto prípade ku dňu 31.12.2007, je 1 721 814 532, 97 Sk. Po prepočítaní konverzným kurzom tak ako je uvedené vyššie ide o sumu 57 153 771,92 eura. 
	
	Podnikateľ Danubia Invest nemá k dispozícii údaje o jeho individuálnom obrate za rok 2008, a teda úrad vychádzal z obratu dosiahnutého podnikateľom Danubia Invest za rok 2007, ktorý bol 44 115 178 Sk. Po prepočítaní konverzným kurzom, tak ako je uvedené vyššie, ide o sumu 1 464 355,63 eura.
 
	Podľa § 38 ods. 10 zákona úrad pri ukladaní pokuty posudzuje  závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

	Úrad pri určení výšky uloženej pokuty, vychádzajúc zo záverov Rady úradu v rozhodnutí Rady úradu, ako aj z kritérií uvedených v § 38 ods. 10 zákona, zobral ako jediné do úvahy kritérium závažnosti a dĺžky trvania posudzovaného  protiprávneho konania, nakoľko neboli zistené ďalšie okolnosti, ktoré by mali v zmysle § 38 ods. 10 zákona vplyv na výšku uloženej pokuty.

	Úrad na základe vyššie uvedeného prihliadol pri určovaní výšky pokuty podnikateľom Marti Tunnelbau AG a Danubia Invest z hľadiska závažnosti na skutočnosť, že konanie podnikateľov Marti Tunnelbau AG a Danubia Invest nepredstavovalo obmedzenie hospodárskej súťaže vzhľadom na to, že dňa 22.08.2007 vydal úrad rozhodnutie, ktorým súhlasil s predmetnou koncentráciou. Predmetné rozhodnutie nadobudlo právoplatnosť dňa 14.09.2007. Zároveň však úrad prihliadol na skutočnosť, že účastníci konania túto koncentráciu oznámili až po dlhšom časovom období odo dňa, kedy došlo k jej vzniku (ku vzniku koncentrácie došlo na základe Zmlúv 2 a 3 zo dňa 20.12.2005, oznámená bola až dňa 04.04.2007 a právoplatne o nej bolo rozhodnuté až dňa 14.09.2007), a teda nešlo len o výkon určitých čiastkových úkonov uvedených vyššie, ale počas tohto obdobia išlo o riadny a nepretržitý výkon kontrolnej činnosti nad podnikom podnikateľa Bravur. 
	Celková dĺžka trvania porušenia predstavovala obdobie od 20.12.2005, kedy boli uzatvorené Zmluvy 2 a 3 do 14.09.2007, kedy nadobudlo právoplatnosť rozhodnutie vo veci predmetnej koncentrácie, teda 1 rok a viac ako 8 mesiacov, čiže ide o porušenie strednodobého trvania. 
	Zároveň úrad zobral do úvahy tieto skutočnosti tak, aby uložená pokuta plnila represívnu funkciu za porušenie zákona a tiež funkciu individuálnej a generálnej prevencie. 

	Vychádzajúc z rozhodnutia Rady úradu a § 47 ods. 3 správneho poriadku, podľa ktorého je úrad povinný vysporiadať sa so všetkými námietkami účastníkov konania, ktoré títo vzniesli počas celého konania, úrad k ostatným námietkam uvádza nasledovné.

K námietke podnikateľa Marti Tunnelbau AG uvedenej vyššie pod č. 5 na strane č. 4 tohto rozhodnutia, ktorou namieta, že v prípade zaplatenia kúpnej ceny nejde o samostatné porušenie a nemožno ho odčleniť od skutočnosti, že došlo k prevzatiu obchodného podielu, úrad uvádza, že ako vyplýva aj z rozhodnutia Rady úradu, prevod obchodného podielu a zaplatenie kúpnej ceny zaň sú dva samostatné úkony, vzájomne nepodmienené a na sebe nezávislé, čo je zrejmé zo skutočnosti, že k týmto úkonom došlo v rozličnom čase. Účastník konania v tejto súvislosti poukazuje na ustanovenie § 115 Obchodného zákonníka. Toto ustanovenie však nepreukazuje tvrdenie účastníka konania , že by prevod obchodného podielu a zaplatenie kúpnej ceny zaň nebolo možné považovať za dva samostatné úkony. Predmetné ustanovenie uvádza, že účinky prevodu obchodného podielu nastávajú odo dňa doručenia zmluvy o prevode obchodného podielu, ak nenastanú až neskoršou účinnosťou zmluvy. Uvedené účinky však nie sú viazané na zaplatenie kúpnej ceny a uvedené ustanovenie sa o zaplatení kúpnej ceny za obchodný podiel vôbec nezmieňuje.

K námietke podnikateľa Danubia Invest uvedenej vyššie pod č. 3 na strane    č. 5 tohto rozhodnutia úrad uvádza, že zákaz implementovať koncentráciu, stanovený v § 10 ods. 14 zákona, sa rovnako vzťahuje na všetky druhy koncentrácií bez ohľadu na to, o aký typ ekonomického spájania sa ide. Výmenou podnikateľov spoločne kontrolujúcich podnik dochádza k zmene kvality kontroly. Vznik koncentrácie formou, pri ktorej dochádza k zmene kvality kontroly nad podnikom alebo časťou podniku iného podnikateľa alebo podnikateľov, je jedným z typov koncentrácie predpokladaných zákonom. Uvedený zákaz sa vzťahuje na výkon akýchkoľvek práv a povinností vyplývajúcich z koncentrácie. Pokiaľ sa podnikateľ Danubia Invest domnieval, že by v dôsledku nevykonania daných úkonov hrozila závažná ujma podniku Bravur, mohol na tieto úkony požiadať úrad o výnimku podľa   § 10 ods. 16 zákona. 

	Podľa § 38 ods. 8 zákona pokuty podľa § 38 ods. 1 až 3 a 5 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmych rokov odo dňa, keď došlo k porušeniu ustanovení tohto zákona, ustanovení osobitného predpisu, k nesplneniu podmienky alebo k porušeniu povinnosti alebo záväzku uloženého rozhodnutím úradu; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu.
	V súvislosti s vyššie uvedeným ustanovením úrad skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k predmetnému porušeniu zákona došlo v období od 20.12.2005, kedy došlo k porušeniu § 10 ods. 14 zákona do 14.09.2007, kedy nadobudlo právoplatnosť rozhodnutie úradu vo veci predmetnej koncentrácie, úrad dospel k záveru, že objektívna osemročná lehota bola zachovaná. Subjektívna štvorročná lehota bola taktiež zachovaná, nakoľko správne konanie vo veci uloženia pokuty podľa § 38 ods. 2 v spojení s § 38 ods. 1 zákona podnikateľom Marti Tunnelbau AG a Danubia Invest za porušenie § 10 ods. 14 zákona sa začalo dňa 28.01.2008. 

	Podľa § 33 zákona úrad vyzval listom č. 1614/1/PMÚ SR/2009 zo dňa 22.04.2009 právneho zástupcu podnikateľa Marti Tunnelbau AG a listom                  č. 1614/2/PMÚ SR/2009 zo dňa 22.04.2009 podnikateľa Danubia Invest, aby sa ústne alebo písomne pred vydaním rozhodnutia úradu vyjadrili k jeho podkladu a k spôsobu jeho zistenia, prípadne navrhli jeho doplnenie do 7 pracovných dní odo dňa doručenia predmetného listu.

	Podnikateľ Marti Tunnelbau AG sa prostredníctvom Mgr. Radoslava Ziga, advokáta a konateľa spoločnosti Mgr. Radoslav Zigo – advokát, s.r.o. so sídlom Košická 296/43B, 821 08 Bratislava, IČO: 36 857 203 k výzve úradu vyjadril listom zaevidovaným pod č. 1747/2009 zo dňa 30.04.2009 a podnikateľ Danubia Invest sa k predmetnej výzve vyjadril listom zaevidovaným pod č. 1827/2009 zo dňa 06.05.2009.

	Podnikateľ Marti Tunnelbau AG predmetným listom namietal nasledovné:
1.	Napriek tomu, že Rada úradu uviedla vo svojom rozhodnutí, že úrad opomenul brať do úvahy pri stanovení výšky pokuty aj to, že dochádzalo k nepretržitému výkonu kontrolnej činnosti, nemôže sa úrad o toto stanovisko opierať bez ďalšieho preverenia a špecifikácie úkonov, resp. činností, ktoré sú v tomto pojme obsiahnuté.
2.	Úrad vo svojej Výzve a ani pri hodnotení jednotlivých kritérií nepoužil metodiku, pre ktorú bola lehota na vydanie rozhodnutia predlžovaná. Vo výzve sa nenachádza ani zmienka o prijatej metodike a ani zo samotného obsahu Výzvy nie je možné vyčítať, že by akákoľvek metodika bola použitá.
3.	Úrad sa ďalej úplne opomenul zaoberať základným a nosným princípom pri ukladaní pokuty, ktorým je princíp primeranosti.
4.	Odôvodnenie výšky pokuty, ako ju predložil úrad vo Výzve je v rozpore s § 33 zákona, nakoľko úrad neuviedol jasne, akým spôsobom bude postupovať pri ukladaní pokuty, akú váhu majú jednotlivé posudzované kritériá k celkovej stanovenej výške pokuty, a teda ako bude hodnotiť jednotlivé skutočnosti, vo vzťahu ku ktorým namietal porušenie ustanovení Zákona. 

Podnikateľ Danubia Invest vo vyššie uvedenom liste uviedol, že k podkladu rozhodnutia v predmetnej veci nedáva žiadne vyjadrenie, vzhľadom na skutočnosť, že sa k vyššie uvedeným skutočnostiam vyjadril vo Výzve úradu pred vydaním Rozhodnutia a ako aj v ním podanom rozklade voči Rozhodnutiu a na svojich doteraz predložených stanoviskách trvá.
K vyššie uvedeným námietkam podnikateľov Marti Tunnelbau AG a Danubia Invest úrad uvádza nasledovné:

Úrad, vzhľadom na dĺžku porušovania zákazu podľa § 10 ods. 14 zákona podnikateľmi Marti Tunnelbau AG a Danubia Invest a vzhľadom na skutočnosť, že Rada úradu svojím rozhodnutím nespochybnila vykonané dôkazy a ani nenavrhla vykonať nové dokazovanie, nepovažoval za potrebné vykonať ďalšie preverovanie.
Čo sa týka námietky súvisiacej so spôsobom, akým úrad postupoval pri hodnotení jednotlivých kritérií úrad uvádza, že vychádzal zo záverov Rady úradu prijatých v rozhodnutí Rady úradu. Úrad vo výzve uviedol akými úkonmi došlo k porušeniu ustanovenia   § 10 ods. 14 zákona, a ktoré okolnosti zobral do úvahy pri určení výšky pokuty.
 	Ako už úrad uviedol vo Výzve pred vydaním rozhodnutia, pri určovaní výšky pokuty úrad vychádzal jednak z kritérií ustanovených v § 38 ods. 10 zákona, ako aj z rozhodnutia prijatého Radou úradu, pričom skutočnosti uvedené vyššie v rozhodnutí zhodnotil tak, aby uložená pokuta plnila nielen represívnu, ale aj preventívnu funkciu. 
	K námietke podnikateľa Danubia Invest č. 5 na strane č. 4 tohto rozhodnutia sa úrad vyjadril vo výzve úradu pred vydaním rozhodnutia zo dňa 22.04.2009 a naďalej trvá na svojom tvrdení. 

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						        riaditeľ odboru koncentrácií

Rozhodnutie sa doručí:
Mgr. Radoslav Zigo
advokát a konateľ
Mgr. Radoslav Zigo – advokát, s.r.o.
Košická 296/43B
821 08 Bratislava

Danubia Invest, a.s.
Ing. Pavol Ondriš, predseda predstavenstva
Nám. SNP 14
811 06 Bratislava